
Poesia ez da gauza arrotz bat: zelatan daukagu hortxe, (…) hurrengo izkinan. Poesiari maizegi egotzi ohi zaion atzemanezintasuna gezurtatzen duen esalditzat jo liteke Jorge Luis Borgesen hori (Buenos Aires, 1899  Geneva, 1986), poesiaren ohikotasunaren aldarritzat agian. Bai baitu autoreak egunerokoaren xumea harriduraz poetizatzeko ahalmena: Zurgarri dut nik giltzak zabaltzea atea, / zurgarri esku hauxe zinezko izatea, (…) / Zurgarri dut ezpata krudela zer den eder, / arrosaren usaina zein den arrosaren ber.

Hor geratzea askotxo sinplifikatzea litzateke, ordea. Azken batean, ordinarioaren eta estraordinarioaren uztarduraren enigma da haren poemen funtsetako bat: Octavio Pazek ez zuen alferrik esan Borgesek oreka zoragarria lortu zuela bitxia egiten zaigun naturaltasunaren eta gertukoa egiten zaigun bitxitasunaren artean.

Poesia liburu batekin atera zen Borges plazara, 1923an, eta ez zuen ibilbide osoan abandonatu genero hori, baina, denborarekin, haren narratibaren oihartzun eta eragin luze-sakonek irentsi dute nolabait haren poesia, nahiz eta bata ez legokeen bestea gabe, eta besteak, kalitate aldetik, ez daukan bataren inbidiarik. Horregatik dute lekua Borgesen olerkiek orain antologia bilduma honetan, eta, Juan Garziak eskarmentuzko arteziaz itzulita (aurrez ere itzuliak ditu Borgesen ipuin batzuk), sorta hau hein batean behintzat betetzera dator lehendik Borgesen poesia euskaratuan zegoen hutsunea, gaur arte ale bakan batzuk baino ez baitzeuden itzulita.

Erudizioa eta eguneroko objektuak, kosmosa eta taberna zuloa, Kartago antzinakoa eta Buenos Aires atzokoa aurkituko ditu irakurleak orriotan. Horrexegatik formaren nabarra, sonetoak eta milongak, haikuak eta bertso aske esaten zaion hori; horrexegatik titulu soilak eta segida mamizkoak, hitz lurrekoz funts metafisikoak, zangalatrau biziak patxadaren erdian, eta zerrenda borgestarrak turrustan (Gauzak, Kausak, Inbentario…). Direnak eta ez direnak, ezin baitzen bestela. Baina zer da eta zer ez? Zerk dirau munduaren ordena gizakiarentzat atzemanezinean (horra berriz labirintoa)? Bizi berriak antzinako zibilizazioen hondarretan. Gizakiaren fatalitatea eta zoria eta hondar erlojua beti akuilu eta emaitza. Bakarraren patua, gainera, ez da bakana: norbanakoari bultzaka ari zaizkion indarrak berberak dira multzoarentzat (Besteren errainuan geure errainu bila). Multipletasun hori, hala ere, ez da salbazioa, baizik isla bat. Horra berriz, giro onirikoetan, ispilu joko durduzagarria: Hi ikusi ez baina jakiteak / areago izutzen; (…) Ni hilik, bikoiztuko duk beste bat, / gero beste bat, beste bat, beste bat.

Multipletasun horren bermagarri, umetan eta gaztetan Europan bizi izan ondoren Argentinara itzuli zenean, Borges bera irakasle-, liburuzain-, itzultzaile-lanean eta beste zenbait ofiziotan aritu zen, baina, ezbairik gabe, idazletzak eman zion itzala, jaioterrian ez ezik mundu zabalean ere.

Solasaldi batean esan zuenez, hizkuntza bere iturburura itzularazi, horixe egiten du poesiak. Bada, Borgesen narratibarekin ohituagoa dagoen irakurlearentzat ere, apika, horixe dateke haren poemen bidea urratzea: Borgesen literaturaren iturburura jotzea.

MAIALEN BERASATEGI CATALÁN






Istanta



Non ote mendeak, non amets hura

ezpataz Tartaroek amestua,

non haiek oinkatu gotorlekua,

non Adamen Zuhaitz non beste Zura?



Oraina bakarrik zagok. Oroitza

aldi-pilatzen. Segidaz baitaki

erlojuak tronpatzen. Hutsal baiki

urtea, historia hutsal motza.



Albatik gauera tartean baduk

erroitz bat larrimin, argi, arazoz;

gauaren ispilu maiztuetan soz

aurpegia kukuka beste bat duk.



Gaur ilauna arin duk, eternala;

Zeru-Infernu bakar hau duala.






Labirinto



Ez dateke inoiz aterik. Zauden

alkazarrak unibertsoa neurri,

alde-ifrentzu inon ez ageri;

mugarik ez zer den kanpo zer barren.



Ez espero bidearen zorrotza,

temaz adarkatua beste batez,

temaz adarkatua beste batez,

amaitzerik. Burdinaz patu motza



duzu epaile. Ez egon noiz joko

oldar zezen-gizonak, bihur-horma

harri azkengabez josian koko,

anizkunez lazgarri haren forma.



Ez da. Ez espero deus. Ezta harik

arrastiri beltzean piztiarik.






Inbentario



Eskailera bat hurreratu behar da igotzeko. Maila bat falta du.

Zer bila dezakegu ganbaran

desordenak pilatzen duena baizik?

Hezetasun-usaina da nabari.

Ilunabarra sartzen da oholezko gelatik.

Sabaiko habeak hurbil daude eta zorua amore emana.

Inor ez da ausartzen oina jartzera han.

Bada artazi-etzaleku korrokoil bat.

Badira erreminta alferrikako batzuk.

Han da hilaren gurpil-besaulkia.

Bada lanpara-oin bat.

Bada paraguaiar hamaka borladun bat, listua.

Bada tresnarik eta paperik.

Bada irudi bat Aparicio Saraviaren estatu nagusiarena.

Bada plantxa zahar bat ikatzezkoa.

Bada erloju denbora-gelditu bat, pendulua hautsia.

Bada marko bat desurreztatua, oihal gabe.

Bada xake-taula kartoizko bat eta pieza deslai batzuk.

Bada sutontzi bat bi hankakoa.

Bada larruzko petaka bat.

Bada Foxeren Martirien liburuaren ale lizundu bat, letra gotiko korapilatsuz.

Bada argazki bat jada edonorena izan daitekeena.

Bada larru maiztu bat tigrearena izan zena.

Bada giltza bat bere atea galdu duena.

Zer bila dezakegu ganbaran

desordenak pilatzen duena baizik?

Ahanzturari diot, ahanzturaren gauzei, eraiki berri monumentu hau,

noski brontzea baino iraun laburragokoa eta gauzokin nahasten dena.






Tigreen urrea



Sartalde horizko ordura arte

zenbat aldiz egon naizen so

Bengalako tigre ahaltsuari

joan-jinean bide xedatuan

burdin barren atzean, susmatzeke

haren kartzela zirela.

Gero hara beste zenbait tigre,

Blake-ren tigre suzkoa;

gero hara beste zenbait urre,

Zeus zen metal amodiotsua,

eraztun bederatzi gauz behin

bederatzi eraztun sorrarazle,

haiek berdin azken gabe.

Urteekin han joan ziren

beste kolore txit ederrak,

soilik baitzaizkit orain geratzen

argi lausoa, itzal ebazgaitza,

hastapeneko urrea.

Oi arrasti, oi tigre, oi dirdirak

mito eta epikarenak,

oi urreen gailen, zure adatsa

eskuon irrika bizi.






Manuel Flores-en milonga



Besteentzat sukar eta

izerdia hilzorian;

niretzat, aldiz, lau bala

argi-printzez goiztirian.



Manuel Flores hiltze hori

guztiz da gauza arrunta;

hiltzeko aztura dabil

munduan puntarik punta.



Bihar helduko da bala,

balarekin ahanztura;

Merlin zuhurrak esana:

hiltzeko da bat sortua.



Haatik gaitz da ematen

adioa bizitzari,

hain da gauza betikoa,

hain gozo, hain ezaugarri.



Alban dakusat eskua,

eskuan dakuskit benak;

espantuz ikusi ere,

bailiran beste batenak.



Zenbat gauza bidez bide

ikusiak begi biok!

nork jakin zer ikusiko

epaitu ondoren Kristok.



Besteentzat sukar eta

izerdia hilzorian;

niretzat, aldiz, lau bala

argi printzez goiztirian.






1964





I



Xarma gabe mundua. Utzi haute.

Ez duk hiretzat ilargi garbia,

loredi geldiak. Gaur ilargia

ispilu huts duk, iragan-beirate,



bakartasun-kristal, hilzori-eki.

Adio bion eskuak, lokiok

maitasunak batuak. Hondarkiok

oroitzan nik, egun mortuz aseki.



Ezin gal inork (hutsal hik esaki)

ez duen, inoiz izan ez duena

baizik; kemena ez duk, baina, aski,

ahanztura baita ikasgai dena.



Ikur bat, arrosa bat, eta tarrat;

ziplo hazake akaba gitarrak.





II



Zorionak huts. Ausaz bost inporta.

Bada besterik oparo munduan;

edozein unek du sakon barruan

itsaso nabarrik. Egunen sorta



labur, orduak aldiz luze, baina

miragarri ilun bat hor zelatan,

Herio den itsaso, gezi hartan

non den galtzen eki, ilargi bana,



maitalana. Zuk eman eta kendu

didazun ditxa behar da apurtu:

oro zena dadin deus ez bihurtu.

Tristuraren gozoa dut ukendu,



aztura alfer hau, hor naramana

asma zer ate, zer kale, norgana.






Kausak



Ilunabar eta belaunaldiak.

Egunak eta ezein ez lehena.

Uraren freskura hantxe Adamen

zintzurrean. Paradisu txukuna.

Begia deszifratzen ilunpea.

Otsoen maitasuna goiztirian.

Hitza. Hexametroa. Ispilua.

Babelgo Dorrea, harrokeria.

Kaldearrek behatu ilargia.

Gangesko harea zenbakaitzak.

Zhuangzi, tximeleta hark amestua.

Uharteetako urre-sagarrak.

Labirinto alderraiko urratsak.

Peneloperen ehun amaigaitza.

Estoikoen denbora zirkularra.

Txanpona hilotz denaren ahoan.

Ezpatak balantzan duen pisua.

Klepsidrako ur-tantaño bakoitza.

Arranoak, ospeak, legioak.

Zesar Farsaliako goizte hartan.

Gurutzeen itzala lur gainean.

Persiarraren xakea, aljebra.

Migrazio luzeen arrastoa.

Ezpatak konkistatu erresumak.

Orratz iparkoia. Itsas zabala.

Erlojuen oihartzuna oroitzan.

Aizkorak epai egin erregea.

Armadak izan den hauts kontagaitza.

Urretxindorra txintaz Danimarkan.

Kaligrafoaren trazu irmoa.

Suizidaren bisaia ispiluan.

Arrakero-karta. Urre gosea.

Lainoaren formak basamortuan.

Kaleidoskopio-izur bakoitza.

Min bakoitza eta malko bakoitza.

Horiek oro behar izan dira

gu bion eskuak topa zitezen.






Loa (1964)



Loa balitz (dioten lez) halako

tregoa, gogoaren deskantsu huts,

zergatik, inork esnaraztez tupust,

sentitzen zara txit fortuna bako?



Zertan goiztea hain triste? Orduak

dohain jaukal batez gabetzen gaitu,

hain barna, ekartzea soil-soilik baitu

lozorro beilaz amets-urretuak,



ametsak ez ote ditugun isla

moztuak itzalaren altxorrenak,

ludi aldigabe isil batenak,

egunak litzakeenak ispila.



Nor zarateke gauaz ilunean

loan, haren hormaz beste aldean?






Loa (1975)



Gau erdiko erlojuek zabal dakartenean

denbora oparo bat,

banoake Ulisesen brankakoak baino urrunago

loaren eskualde giza oroitzarentzat

iritsezinera.

Urpe horretatik ditut erreskatatzen hondakin

ozta-ozta ditudanak halere ulertzen:

botanika xumeko belar,

animalia doi bat bestelakorik,

hilekiko solasaldi,

aurpegi egiaz zomorro denik,

mintzaira antzina-antzinakoen hitzik

eta inoiz izu-larri bat konparaezina

egunak eman diezagukeenarekin.

Denak naizateke edo inor ez. Jakin gabe naizen

beste hori naizateke, so egin diona beste

amets horri, ene beilari. Hura du hark epaitzen,

etsian irribarretsu.






Loa (1981)



Gauak hor digu ezartzen bere egiteko

magikoa. Desehuntzea unibertsoa,

adarkatze infinituok non baitira galtzen

ondorio eta kausak hondorik gabeko

bertigo horretan, denboran.

Gauak nahi du gau honetan ahantz dezazun

zeure izena, zeure arbasoak eta zeure odola,

hitz gizatiar bakoitza eta malko bakoitza,

beilak irakatsi dizukeena,

geometren puntu irudimen hutsezkoa,

lerroa, planoa, kuboa, piramidea,

zilindroa, esfera, itsasoa, olatuak,

zeure masaila burkoan, maindire berri

horren freskura, lore-baratzeak,

inperioak, Zesarrak eta Shakespeare

eta, are zailago baita, maite duzuna.

Bitxia gauza, pastilla batek dezake

kosmosa ezaba eta eraiki kaosa.






Esnatzea



Goiz-argiaz naiz altxatzen lorrean

ametsetatik denen ametsera,

gauzek jotzen dutelarik atzera

beren leku zintzora; orainean



oldarrean da biltzen, zabal, atzo

lausoa: mendez mende joan-jinik

txori eta gizon; hor deseginik

legioak: Kartago, Erroma, so.



Heldu ere da kondaira arrunta:

ene ahots, aurpegi, ikara, patu.

Ai banintz heriotzara esnatu

arras galdurik oroipenak bulta



neure izen eta izanarena!

Ailitz ahanztura hor datorrena!






Inferno, V, 129



Bertan behera uzten dute liburua,

jakinik berak direla liburukoak.

(Beste bat dute biziko, gailena,

baina zer axola noski berei).

Paolo eta Francesca dira orain,

ez bi lagun alegia baten

zaporea partekatzen.

Sinesgaitz begiratzen diote, miraz, elkarri.

Eskuek ez dute lagunarenik ukitzen.

Aurkitu dute altxor bakarra:

topatu dute bestea.

Ez diote traizio egiten Malatestari,

hirugarren bat eskatzen baitu traizioak

eta biak bakarrik baitira munduan.

Paolo eta Francesca dira

eta halaber erregina eta haren maitalea

eta izan diren maitale guztiak,

hasi Adam eta haren Ebarekin

hantxe Paradisuko belartzan.

Liburu batek, amets batek die jakinarazten

Bretainiako lurretan amesturiko

amets baten formak direla.

Beste liburu batek die eragingo gizonei,

berak ere amets, haietaz amets.






Albornozen milonga



Norbaitek zehazki daki,

eguna eta ordua,

ez baita Norbait horrentzat

ezein une ezkutua.



Albornozek txistuka

milonga jator airosa;

txanbergoaren hegalen

petik horra begietan goiza,



mila zortziehun eta

bederatziko goiz hartan;

kontularitza zorrotzez

ez dira kabitzen markan



haren maite-lanak eta

joko-gaupasak, liskarrak,

burdinaz sarjentuekin,

herriko zein kanpotarrak.



Arrakeroak, frikunak,

ditu etsai sumin bana;

Hegoaldeko gordean

zain dauka haien labana.



Ez labana bat, bai hiru,

artean argia gabe,

gaineratuak zaizkio,

eta hark borrokan dale.



Altzairu bat bularrean,

aurpegiak zirkinik ez;

Alejo Albornoz hil da

hiltzea deus ez balitz lez.



Nago laket lukeela

entzunik bere distira

milongan. Denbora zer den

ahanzte-oroitze jira.






Ispilua



Zer habil, ispilu tai gabe setan,

bikoiztuz, anaia misteriotsu,

esku-zirkinok oro hain asmotsu?

Zer itzalean islak brist-brist betan?



Beste nia haut hi, greko hark aipu,

barrandan betidanik. Zelatan hor

ur ziurgabe zein kristal iraunkor

leunetan, itsu naizen berdin baitu.



Hi ikusi ez baina jakiteak

areago izutzen; azti bena,

magiaz biderkatzen dakik dena,

garena, zertan gaituen zorteak.



Ni hilik, bikoiztuko duk beste bat,

gero beste bat, beste bat, beste bat.






Gauaren historia



Belaunaldiz belaunaldi dute

gizonek eraiki gaua.

Hastean, itsumen eta loa zen

eta arantzak oin biluzia zaurtzen

eta otsoen beldurra.

Ezin jada jakin nork zuen forjatu hitza

argi-abar biak zatitzen dituen

ilunpezko bitartearentzat;

ezin jada jakin noiz izan zen

izartegiaren adierazgarri.

Beste batzuek sortu zuten mitoa.

Parka lasaien amatzat zeukaten,

zeinek baitute patua ehuntzen,

eta ardi beltzak zizkioten sakrifikatzen,

eta oilarra, haren amai-iragarlea.

Hamabi etxe zizkioten eman kaldearrek;

mundu infinituak, Portikoak.

Hexametro latinoek zuten moldatu,

eta Pascalen izu-laborriak.

Luis Leongoak harengan du ikusi bere arima

ikaratuaren aberria.

Agorrezin dugu orain sentitzen hura,

antzinako ardo bat nola,

eta ezin dio inork so egin bertigo gabe

eta betierekotasunez kargatu du denborak.



Eta ez zen, hara, izango,

tresna ilaunok gabe, begiak.






Burdin txanpona



Hona burdin txanpona. Ditzagun parekatu

kontrako alde biak, ote diren erantzun

inor egin eztako itaun tematiaren:

Zer dugu behar arrok eme-amodioa?



Ea, horra gorengo ludian teilakatzen

uholdeari eusten dion ortzi laukoitza

eta planeta-izar ezin aldatuzkoak.

Adam, aita gaztea, Paradisu gaztea.



Arratsa eta goiza. Jainkoa nor bederan.

Han labirinto aratz horretan zure isla.

Jaurti dezagun berriz burdin txanpona zeina

halaber baita mirail bikain bat. Ifrentzu du

inor ez, deus ez, itzal, itsumen. Hori zara.

Burdinaz alde biok lantzen oihartzun ber bat.

Zure esku-mihiok testigu fidagaitzak.

Eraztunaren zentro helgaitza hor Jainkoa,

ez gorets, ez gaitzesten, baizik hobe: ahanzten.

Belzkeriaren orban, zer inork zu ez maita?

Besteren errainuan geure errainu bila;

besteren mirailean, elkarren mirail hori.






Xaloa



Goizalba orok (omen) daki miragarririk

gai denik makotzeko zori tematiena;

bada giza oinatzik ilargian barrena;

urte, miliak horra lo-ezinak hautsirik.



Urdinean zelatan bost jendaurre-lokamuts

eguna itzalpetzen. Zerik ez da ez denik

besterik, aurkakorik edota ezarenik.

Ustekabe xumeak ditut nik zer mira huts.



Zurgarri dut nik giltzak zabaltzea atea,

zurgarri esku hauxe zinezko izatea,

zurgarri azkon zorrotz grekoak zart botea

Eleatik itura inoiz ez iristea,



Zurgarri dut ezpata krudela zer den eder,

arrosaren usaina zein den arrosaren ber.






Harea-erlojua



Egoki da neur dadin itzal-lerro

zorrotz zutoin batek udan jaulkiaz,

edo ibai haren ur-emariaz

non Heraklitok jo gintuen ero,



aldia, biak izanik irudiz

berdin aldi eta patu: ukian

nola den itzala helgaitz; ibian

nola doan ura irrist isuriz.



Egoki da, baina denborak zuen

mortuetan aurkitu beste gai bat,

leun astuna, dirudiena hainbat

fin neurtzeko hilak zer ordu duen.



Hara hor tresna alegorikoa

grabatu eta hiztegien apain,

antikuarioek gerora hain

gris baztertua errauts pilora



non dautzan alfil bakartu, ezpata

elbarri, teleskopio lausoa,

opio galgarriz jo sandaloa,

hauts, zori eta huts gisa lagata.



Nor ez so gelditu tresna zorrotz, beltz

horri han Jainkoaren eskuinean

kodainaren eginkizun kidean,

Durerok berritua jas dotorez?



Erpin-zulotik konoak apurka

jausten uzten du hondar beratza;

urre tantaka betez hor darauntsa

unibertso duen kristal ahurra.



Laket da ikustea antzinako

harea irristaka amildurik

eta, jaustear, zurrunbiloturik,

presa baitu guztiz giza gisako.



Zikloen harea bera da berdin,

infinitua harearen kondaira;

hala, zuk zer poz har zein zer min paira,

sor eternitatea goi-behe jin.



Ez da baratzen sekula jausia.

Nerau nauzu barru-husten, ez beira.

Amil-dekantatuz hondar alera,

hor doakigu hondarrez bizia.



Harearen minutuetan dut nik

ustez senti denbora kosmikoa:

oroitzak ispiluz gorderikoa

zein galdua Leteok xarmaturik.



Ke-zedarri eta sugar-zedarri.

Kartago, Erroma, gerra firmeak,

Simon Mago, zazpi lur-oinbeteak

saxoiak sari norvegiarrari.



Oro darama herrestan galtzera

hondar tai gabezko hari sotilak.

Ez naiz ni salbatuko, aldi pilak

egina zoriz, dorpe gaia bera.






Euria



Zart du egin arratsak jasotzera,

jada baitario euri zehatza.

Edo zerion. Beti dugu jasa

noski iraganeko gertaera.



Erauntsi hots horrekin hor atzera

aldia noiz zoriak, lorez hatsa,

opa baitzizun arrosa ziratsa,

haren margo min bitxiaren zera.



Euri hauxe, kristalon itsugarri,

duke auzo galduan alaigarri

mahats beltz sortak, mortuan isila



patio zendua. Arrats bustiak

fin dakarzkit aitaren hitz eztiak,

hor itzuli eta ez baita hila.






Things That Might Have Been



Gogora dakartzat izan zitezkeen eta ez diren gauzak.

Bedak idatzi ez zuen mitologia saxoiari buruzko tratatua.

Danteren lan irudikagaitza, apika burura lausoki etorria

behin zuzendurik Komediaren azken bertsoa.

Historia gurutzearen arratsalderik eta astaperrexilarenik gabe.

Historia Helenaren aurpegia gabe.

Gizona begiak gabe, ilargia baitigute egin opari.

Hegoaldearen garaipena Gettysburgeko hiru ekinaldietan.

Partekatu ez genuen maitasuna.

Vikingek sortu nahi izan ez zuten inperio naroa.

Lurbira gurpila edo arrosa gabe.

John Donne-ren iritzia Shakespeareri buruz.

Adarbakoitzaren beste adarra.

Irlandako hegazti fantastikoa, bi lekutan dagoena aldi berean.

Izan ez dudan semea.






Maitemindua



Ilargi, marfil, tresna, arrosarik,

lanpararik, Dureroren trazua,

bederatzi zifrak, zero usua,

ustel aitor dut halako gauzarik.



Ustel aitor dut izanak direla

Persepolis, Erroma, hondar finak

zoriz epatu almena berdinak

burdin garaiak haustu zituela.



Ustel aitor armak, oro su-piztez

epopeien gai, itsaso larriak

marruskatzen lurraren oinarriak.

Ustel aitor badela besterik. Ez.



Soilik zu zara. Zu, nire zorigaitz

eta zorion, agorrezin, zirats.






Le Regret dHéraclite



Ni, hainbeste gizon izana neure aldian, ez naiz inoiz izan

haren besarkadan Matilde Urbach kordegabetzen zen hura.






Absentzia



Beharko dut altxatu bizitzaren zabala

oraino ere baita zure ispilu:

goizero beharko dut hura berriz eraiki.

Urrundu zinenetik,

zenbat leku diren hor jada alferrikako,

eta zentzugabe, nola

argiak egunez.

Arratsaldeok, zure irudiaren nitxo;

musikok, non aldiro zenidan itxaroten,

garai hartako hitzak,

neure eskuz jo eta beharko ditut hautsi.

Zer sakan ezkututan dut gordeko arima

ez dezan hark handik ikus zure absentzia

eguzki latz halako, ilunabarrik gabe,

behin betiko hortxe distiraz urrikalgaitz?

Zure absentziak nau inguratzen

nola sokak zintzurra,

itsasoak azpira doana.






Mehatxatua



Maitasuna da. Ezkutatu beharko dut edo ihes egin.

Hazten dira haren kartzelaren hormak, amets izu-laborrizko batean lez.

Maskara ederra aldatu da, baina beti bezala da bakarra.

Zertarako dituzket hor talismanak: letren jarduna, erudizio lausoa, ikasten aritzea hitz batzuk Ipar lakarrak erabili zituenak bere itsasoak eta bere ezpatak kantatzeko, adiskidetasun barea, bibliotekaren galeriak, gauza arruntak, azturak, neure amaren maitasun gaztea, neure hilen itzal militarra, gau denboragabea, loaren zaporea?

Zurekin egotea edo zurekin ez egotea dut denboraren neurria.

Horra jada pegarra hautsi iturriaren gainean, horra jada gizona jaiki hegaztiaren ahotsera, horra jada ilundu leihoetatik so egiten dutenak, baina itzalak ez du ekarri bakea.

Jakina, bai, maitasuna dela: zure ahotsa entzutearen larria eta lasaitua, itxaronaldia eta oroimena, hurrenez hurrenekoan bizitzearen laztura.

Maitasuna, bai, bere mitologiekin, bere magiatxo ezdeusekin.

Bada izkina bat nondik ez bainaiz ausartzen pasatzera.

Horra jada ni hesitzen gudarosteak, hordak.

(Gela hau irreala da; hark ez du ikusi.)

Izenak salatzen nau emakume batenak.

Emakume baten min dut nik gorputz guztian.






Arrotzaren milonga



Paretsu dabil kondaira,

Beti bere horretan;

Buenos Airesen zein berdin

Sortaldeko kanpainan.



Beti bi dira partaide,

Hangoa eta arrotza;

Beti ilunabarrean,

Goian argizagi hotza



Artean egundaino

Elkar ikusi gabeak;

Ez da deusena disputa,

Ez auzi emakume bat.



Arrotzak entzun du nola

Baden han bat ausart aski.

Haren bila doa ea

Non jende artean kausi.



Onez degio gonbita,

Ahots-apal, ez dorpe;

Ados hor doaz kanpora,

Etxea lardasteke.



Hor dira puñalak hasi,

Hor da nahasi mataza,

Hor lur zelaian gizon bat

Kexu gabe hiltzen datza.



Arrats hartakoan baino

Sekula batu gabeak;

Ez zen han kodiziarik,

Ez jokoan maitale bat.



Alferrik da bat trebea,

Alferrik bortitz zaildua;

Beti da hiltzen hor dena

Herio bila heldua.



Saio bakar hori xede

Gizonon bizitzen demak;

Galdu dira aurpegiak,

Berdin laster izenak.






Gauzak



Bastoia, txanponak, giltzatakoa,

sarraila etorkorra, beranteko

ohar laster ditudanak galtzeko

irakurtzeke, kartak, taulatxoa,



liburu bat, orri artean zendu

bioleta, arrats baten lekuko,

noski atzengaitz bezain atzendu,

sartaldeko mirail gorri sutuko



alba itxurazkoa. Zenbat gauzaz

irudi, erlaitz, atlas, kopa, iltze

dugun jopu isiltzat erabiltze,

are itsu izanik hatzen puntaz!



Gure ahanzturaz hara diraukete;

joanak garela ez dakikete.






Suizida



Ez da geratuko gauean izarrik.

Ez da geratuko gaurik.

Hilko naiz eta neurekin erabat

unibertso jasanezin guztia.

Ezabatuko ditut piramideak, dominak,

kontinenteak eta bisaiak.

Ezabatuko dut iraganaren metatzea.

Hauts bihurtuko historia, hauts hautsa.

So nago azken sartaldeari.

Entzuten dut azken txoria.

Ondare horra nik ezereza inorezi.






Damua edozein heriotzarengatik



Aske oroitik eta itxarotik,

mugagaitz, abstraktu, ia geroko,

hila ez da hil bat: heriotza da.

Mistikoen Jainkoa lez,

zeinaz ukatu behar den predikatu oro,

hil nonahi inoren ez den hori

munduaren galera eta hutsa baino ez da.

Dena diogu osten,

ez uzten ez kolore ez silabarik:

hor patioa zeina peitu baita begioz,

han espaloia non zen piztuko esperantza.

Are ausaz gogoan dugun horixe luke hark ere gogoan;

hor non banatu dugun ebasle gisa

gauen eta egunen ondasuna.






Dohainen poema (1960)



Ez, otoi, malko edo gaitzespentzat

jo Jainkoaren maisutasunaren

aldarri hau, gauaz bat baitzekarren

liburutzaren zirika niretzat.



Liburu-hiri honen jabe egin

ditu begiok, soilik direlarik

gai irakurtzeko ametsetarik

zenbait hitz sorta deslai zentzuz erkin



albak utziak. Egunak alferrik

mukuru dakarzkie liburuak,

gaitz, nola gaitz ziren eskuizkribuak

Alexandrian galduak errerik.



Gose-egarriz zen (ele grekoan)

errege bat baratze jorian hil;

ni alderik alde alferrik nabil,

liburutegi gaitz hau itsu soan.



Entziklopedia, atlas, Sortalde

eta Sartaldea, mende, dinastiak,

sinbolo, kosmos zein kosmogoniak

opari hormen betean, debalde.



Geldo neure itzalean, ilunantz

hutsala dut makuluz haztakatzen;

nik, Paradisua bainuen hartzen

liburutegi narotzat liluraz.



Zerbait noski izendatzen ez dena

halabehar hitzaz dabil atzean;

beste bat bada beretu zuena

liburutzon lausoa arratsean.



Herrari galeria geldoetan

sentitzen dut izu sakratu sorrez

berritzen ditudala neure oinez

hilaren urratsak egun beretan.



Bietatik zeinena da neurtitza

bi ni eta itzal bakar batena?

Zer axola zer dudan izen-hitza,

zatigaitz izanik, bat, anatema?



Groussac zein Borges, nago mundu maite

honi so, nola doan itzaltzera

errauts zurbil eta lauso batera,

lo eta ahanzturaren ahaide.






Hamazazpi haiku





1

Zerbait esana

arrats eta mendiak.

Hor dut galdua.



2

Gau zabal zena

ez da orain besterik

lurrin bat baino.



3

Bada ala ez

amets bat ahantzia

goiza orduko?



4

Hariak isil.

Musikak bazekien

zer dudan senti.



5

Gaur ez nik bihotz

almendrondook ortuan.

Zure oroitza.



6

Itzal darraite

liburu, estanpa, giltzok

ene zoria.



7

Egun hartatik

ez ditut xake-piezak

mugitu taulan.



8

Basamortuan

argi urratzea da.

Norbaitek daki.



9

Alfer ezpatak

bere guduak amets.

Beste amets nik.



10

Gizona hil da.

Ez da ohart bizarra.

Azazkalak haz.



11

Hau da eskua

zekiena ukitzen

zure adatsa.



12

Erlaitz azpian

mirailak ez bikoizten

ilargiz beste.



13

Ilargi pean

luzatzen den itzala

bat bakarra da.



14

Inperio bat

dizdiz ilauna, ala

ipurtargi bat?



15

Ilberri garbi.

Hura ere hari so

non edo handik.



16

Urrun txio bat.

Urretxindorrak zaizun

gozo ez daki.



17

Esku zaharra

teman josten neurtitzak

ahanzturako.








Norbait tangoari mintzo



Tango, nik ikusi baihaut

arrasti hori batean,

dantzan labana-dantzan

trebe zirenen artean.



Maldonadoren tangoa,

ur-eskas eta basatzaz;

tango txistukatua

zalgurditik iragaitzaz;



axolagabe, ozarra,

beti aurrez aurre so,

gizon bihoztun denaren

ditxa haiz, haren gozo;



tango noizbait zoriontsu

ni izan naizen modura;

oroitzak diostanez

lagun dela ahanztura.



Atzo horretatik zenbat

bizipen biona dena;

partidak eta samina

maitasun ukatuena.



Hilik nengokek ni, eta

hik dantzan segi berdin,

Buenos Aires hirekin:

hi haiz, tango, gure seta.






Ein Traum



Hirurek zekiten.

Emakumea Kafkaren laguna zen.

Kafkak amestua zuen.

Hirurek zekiten.

Gizona Kafkaren adiskidea zen.

Kafkak amestua zuen.

Emakumeak adiskideari:

Maitari nahi haut hi gaur gauean.

Hirurek zekiten.

Gizonak erantzun: Bekatu eginez gero,

gu amesteari utziko dio Kafkak.

Batek jakin zuen.

Ez zen beste inor lurrean.

Kafkak orduan:

Biek alde egin dutenez, bakarrik geratu naiz.

Utziko diot neure burua amesteari.






Itsasoa



Ametsak (zein izuak) josi baiko

mitologia-kosmogoniarik,

izan aurretik aldi-monetarik,

itsasoa han zen, beti garaiko.



Nor da itsasoa? Nor antzinako

izaki bortitz hura, lurra baitu

azpi-jaten, bat bera infinitu, 

erroitz, dirdai, zori, haize halako?



Estreina da haren ikustaldia

aldiro. Hain baitira harrigarri

funtsezko zerok, arrats bat oskarbi

eder, ilargi, su irazekia.



Nor da itsasoa, nor naiz? Aurrena

hilzori ostean nekike dena.






Herman Melville



Ezin hark utz asaben itsasoa,

saxoiena, zeinek baitzeritzoten

balea-bidea, non batzen diren

alimaleko bi gauzok: balea,

eta uren luze hark iragana.

Bere ditu urok. Haren begiek

itsasalde zabala ikustean,

grinaz zen jada jabetua hartaz

orobat itsaso den Eskrituran,

edo arketipoen dintornoan.

Gizon, ur larriak ditu hautatu

eta itsasaldi zehagarriak;

han arpoi Leviatan-gorritua

ezagutu, eta hondar nabarra,

eta gauen eta goizen usaina

eta ostertza, zoria zelatan,

eta ausart izatearen ditxa,

Itaka begiz jotzeko zirrara.

Itsasoaz garaile, lur irmoa

du ibili, mendien erroa non

jobide lauso bat baitu markatzen,

aldian geldi, iparrorratz lo batek.

Soroen gerizpe heredatuan,

Melville arrats-giroan New Englanden,

baina itsasoa du barren. Laido,

Pequod-eko kapitain elbarria,

itsaso deszifragaitza, enbatak,

zuritasunaren aiherkundea.

Liburu gaitza. Proteo urdina.






Tankak



1

Goi gailurrean

jardin bete ilargi,

ilargi urre.

Ederrago ezpainon

ukia itzalean.



2

Hegazti-ahots

argiantzak gordea

hor da mututu.

Jardinean zabiltza.

Zerbait, baiki, falta zuk.



3

Inoren kopa,

ezpata noizbait bestek

erabilia,

ilargia kalean,

ez al dira ba aski?



4

Ilargi pean

tigrea urre-itzal

erpeei beha.

Ezjakin nola alban

lauskitu duten norbait.



5

Triste euria

marmolean erortzen,

lur izan triste.

Triste ez izan giza

lehia, amets, alba.



6

Ez jausi izan,

arbaso zaharrok lez,

gudu-zelaian.

Gau hutsalean izan

silaben kontaria.






Spinoza



Zeharrargi juduaren eskuak

fin lantzen ilunantzean kristalak;

arrats beheran hotz eta izuak.

(Arratsak denak arrats igualak).



Eskuak eta hiazinto-txokoa

zurbiltzen hura Ghetto bazterrean

deus ez gizon geldiari hurrean,

argi baitu amets labirintoa.



Ez da aiez sonaz isla bat beste,

beste ispilu-amets bat ameste,

edo neskatxen maitezko ikaraz.



Metafora, mitoa gainditua,

kristal zail du lantzen, infinitua,

izar oro den Haren mapa, aratz.






Baruch Spinoza



Urre-lanbro du pizten sartaldeak

leihoa. Eskuizkribu maiztua

zain, jada infinituz kargatua.

Jainkoa asmagai itzal meheak.



Hara hor gizonak sortu Jainkoa.

Judu begi-hits oliba-larru bat;

aldian laster, ibaian hostoa

nola gain behera daraman urak.



Bost axola. Aztiak hor du teman

Jainkoa fin lantzen geometriaz;

eri den, hutsa den kariaz,



Jainkoa gauzatzen hitzekin deman.

Maitasun zin da, maiteen onura

trukean eske ez dabilen hura.






Basamortua



Basamortuan barnatu aitzin

luzaz edan zuten soldaduek zisternako uretik.

Hieroklesek lurrean isuri

bere suileko ura eta esan zuen:

Basamortura behar badugu,

basamortuan nago jada.

Egarriak kiskaliko banau,

kiskal nazala bertan.

Hau parabola bat da.

Infernuan hondoratu aurretik

jainkoaren liktoreek utzi zidaten so egiten arrosa bati.

Arrosa hori oinaze dut orain

ilunpeko erreinuan.

Gizon bat bertan behera utzi zuen emakume batek.

Erabaki zuten gezur-asmatzea azken elkartze bat.

Gizonak esan zuen:

Basamortura behar badugu,

basamortuan nago jada.

Egarriak kiskaliko banau,

kiskal nazala bertan.

Hau beste parabola bat da.

Inork ez du lurrean

gizon hura izateko adorea.






Lehoiak



Ez bikain nola tigrea kulunkaz

ez jaguarra zeinu aurre-ezarriz

ez katua isilbidez. Tributik

hura dohain-eskasen, baina beti

piztu ditu gizakien ametsak.

Lehoiak urrean eta bertsoan,

islamdar patio, kristau eletan,

lehoi eskergak Hugoren lurbiran,

lehoiak Mizenaseko atean,

lehoiak Kartagok gurutzatuak.

Dureroren kobre indar-bizian,

Sansonen eskuek dute zatitzen.

Esfinge isil-gordearen erdi

bata dugu, berdin grifoarena,

zeinak harkaitz-zulo konkaboetan

baitu zaintzen itzaleko urrea.

Shakespeareren sinboloetako bat da.

Mendiekin zizelkatua dute,

haren forma irarri banderetan,

eta erregetzat jo besteen gain.

Itzal-begidun, han zuen Miltonek

sasoian ikusi sortzen basatik,

ozta deslotuak aurreko hankak

eta goian buru egundokoa.

Distiratsu kaldear gurpilean,

mitologiek eurrez darabilte.



Txakur antzeko animalia bat

emeak lortu dionetik jaten.






Hura



Oi egunok alferrik eskainiak

ahanzteari olerkari austral

xume baten biografia, hari

eman baitzioten patu-astroek

gorputz bat seme-ondore gabea;

itsumena, itzalpe eta leotz;

zahartza, heriotzaren alba;

ospea, inork merezi gabea;

hitz neurtuak ehuntzeko aztura;

entziklopedien araka-gura,

eta mapa kaligrafiko finen,

marfil leunaren eta latinaren

nostalgia sendagaitza; Edinburgh

eta Genevaren oroit-zatiak;

daten eta izenen ahanztura;

Sortaldearen gurtza, kontu arrotz

Sortalde ñabarreko herrietan;

esperantza dardartizko bezperak;

etimologiaren abusua;

silaba saxoien burdin tankera;

ilargia, aldiro harrigarri;

ohitura txar hori, Buenos Aires;

mahatsen zaporea; urarena;

kakaoarena, ezti mexikar;

txanpon batzuk; harea-erloju bat,

eta arrats bat, hainbesteren berdin,

neurtitzoz hor errenditua.






Ardoaren sonetoa



Zein erresuma, mende, zein astroen juntatze

isilpeko, zein egun halako sekretutan,

marmolak ez jasotan, zer noren bururatze

poza bera ontzea ausartze bitxiz upan?



Urrezko udazkenez asmatua. Ardoa,

jario gorri belaunaldietan barrena

orduen ibaia lez, koska larriz doa

eskainiz musika, su, lehoi latzen kemena.



Gau bozkarioz betez, egun saminez hantuz,

hark du azkartzen poza, hark ematzen izua;

ohore-berritzen dut hain loriatua

arabiarraren zein persiarraren kantuz.



Ardo, nazak lezia neronen historian,

errauts bailitzan hura jadanik memorian.






Ardoari



Homeroren brontzean dir-dir hire izena,

ardo beltz gizonaren bihotz-poza haizena.



Menderen mende haiz hi eskurik esku joan,

grekoen erritoi zein adar germanikoan.



Goizalban bahintzen hor. Belaunez belaun eman

dizkiguk su-lehoiak laguntzeko bidean.



Gau-egunezko beste ibai haren ondoan,

hik isurtzen duk poza jendarteon txaloan;



Eufrates patriarkal sakon gisa, ardoa,

munduaren kondaira duk hire jarioa.



Hire mirail bizian ikusi dik begiak

Kristoren odolaren metafora gorri bat.



Sufien ahapaldi suharren airadaz,

zimitarra, arrosa eta errubia haiz.



Bestek hire Leteoz bedate ahanztura;

nik, berriz, lagunarte jai giro kartsu hura.



Sesamo irekitzeko gau denboran galduak,

eta ilun latzean, dohain bat, kriseilu bat.



Maitagune zein borroka gorria duana bits,

noizbait diat hiri, ardo, egingo dei. Hala biz.






Everness



Gauza bat soilik ez da. Ahanztura.

Jainkoak, zepa metalaz bat gorde,

eta du zifratzen profeten orde,

gaur ilargi hau eta bihar hura.



Dena da hor jada. Milaka islak

egunen bi ilunbisten artean

beiran zure aurpegiak utziak

eta uztekoak geroenean. 



Eta dena duzu unibertsoa den

oroimen horren mirail ñabarraren

parte; ahitezin ibiltokiak,



ateak hor doaz itxiz atzean;

soilik sartaldeaz beste aldean

ikusgai Arketipoak, Distirak.






Ewigkeit



Dakardan ahora neurtitz sarria,

zintzo berrituz Seneka zaharrak

latinez eman irizpen larria,

ezen dena bere duela harrak.



Dakardan ahora errauts zurbila,

heriotza garailearen festak:

erregina beltzak bitza zirtzila

harrokeriaren estandarteak.



Ez hala. Ene lokatzak bedeinkatua

ezin uka nezake koldarrak lez.

Gauza bat ez da noski. Ahanztura.



Eternitatean baitirau garrez,

galdu altxorraz ez naiz gabetua,

sutegi, ilargi, arrasti haiez.






Golem



Baldin (grekoak baitio Kratilon)

izena badu gauzak arketipo,

zinez bada arrosa hitzetiko,

Nilo guztia bada hizkiz Nilon.



Eta, kontsonante eta bokalez,

badateke Izen latz bat, duena

Jainkoa zertuko, silabon alez

peto bilduz han Guztiahalmena



Adamekin izarrek zezaguten

Baratzean. Hobenaren herdoilek

(diote kabalistek) histu zuten,

eta are galdu giza aroek.



Giza artifizioen xaloa

azkengaitz. Bestorduz Izen bila

Jainko herriak zuen galtzen loa

judutegi ilunean isila.



Kondairan itzal zehaztugabe bat

doi uzten dutenez bestera argi,

fresko dirau bizi oroitzapenak

Juda Leonenak, Pragako rabbi.



Jakin gosez Jainkoak dakiena

hara Juda Leon permutazioz

ekin teman, hizki-bariazioz,

ebaki arte Izen Gako dena,



Ate, Oihartzun, Arrotz, Palazio,

baldarki landuriko panpinari,

arkanoez irakasteko hari

zer den Hizki, Denbora, Espazio.



Simulakroak hor ditu jaso

betazal loak, formekin margoak

ikusi nahas, murmur artekoak,

zirkinik saiatu, izua lazo.



Apurka kausitu zen (gu hainbeste)

preso sare ozen honen xedean:

Lehen, Gero, Atzo, Orain, Artean,

Eskuin, Ezker, Ni, Zu, Haiek, Bat-beste.



(Numentzat jarduniko kabalistak

gizaizun gaitzari zeritzon Golem;

egioz ari da jakintsu Sholem:

haren liburura makurtu bistak.)



Rabbiak zion azaltzen mundua:

Hau nire oina; hor hirea; soka.

Hala lortu noizbait hark aldaroka

ekor zezan sinagoga-zorua.



Menturaz bazen akats bat grafian,

Izen Sakratuaren ebakeran;

hazi arren azti-giro handian,

gizantza ez zen trebatu hizkeran.



Begi gizon barik txakur batenak,

edo are gauza batenen antzeko,

rabbiari zerraizkion barneko

ilunantz-ezbaian ibiliz gelak.



Zerbait moldakaitz bazuen Golemek;

pasatzean rabbiaren katua,

gordetzen baitzen. (Ez dakar Sholemek:

katu-pasartea, nik asmatua).



Seme lez jasoz jaiduraz eskuak,

bere Jainkoa zuen antzeratzen,

edo irriz berdin lelo prestuak

kilimusiren bat konkor saiatzen.



Rabbiak txeraz zion egiten so

eta espantuz. Zertan hark itaunik

seme txar hau sortuz naiz ni guraso,

ez sortzea zuhurbide izanik?



Zertan gehit beste sinbolo bat nik

herronka infinituari? Zertan

erants aroen mataza horretan

beste kausa, ondorio, kezkarik?



Larri bazterrak argi hitsak joak,

bere Golemi hark begia biltzen.

Nork esan zer zuen Pragan sentitzen

bere rabbiari beha Jainkoak?






Lainoak





I



Ez dateke den deus ez izatea

laino bat. Katedralak hala dira,

harritzan leiar biblikook mira,

aldiak lautzekoak. Odisea,



itsaso aldakor. Bestelakoa

zabaldu bakoitzean. Zure isla

ez liteke jada berdin ispila;

eguna ezbaiko labirintoa.



Doazenak gaituzu. Sartaldean

desegiten den laino anizkoia

dugu irudi. Arroztera doa

arrosa arrosazko gurpilean.



Laino zara, itsaso, ahanztura.

Orobat zara galdu duzun hura.





II



Arin gozo hor muinoak airean

edo mendilerroak itzal larriz

ilun-belzten egunak. Izen garbiz

lainoak. Bitxi dira arruntean.



Shakespearek batean ikustatuak

herensuge irudi zuen. Laino

hark ditu haren hitzean gaurdaino

argitsu pizten gure begi-suak.



Zer dira lainoak? Arkitektura

zoriak landua? Ausaz Jainkoak

infinituz behar ditu jasoak

obra dadin gogo dukeen hura.



Ausaz lainoa berdin da hutsala,

so degion gizon hori bezala.






Jacinto Chiclanaren milonga



Oroitzen naiz Balvaneran

gau urrun batez izena

bota zuela norbaitek

Jacinto Chiclanarena.



Orobat aipatu ziren

kantoi bat eta labana;

urteek lauso dakarte

joko liskartion lama.



Nork ote daki zergatik,

izena dabilkit hona;

zantzuz nahi nuke jakin

nolakoa zen gizona.



Garaitzat jotzen dut, konpli,

arima neurri doikoa,

ahotsa ozendu gabe

bizia jokatzekoa.



Ez zuen hain urrats irmoz

inork oinkatuko lurra;

ez hain berdin bere izan

maitasuna eta guda.



Baratze-patioz gora

Balvanerako dorreok;

heriotza arrunt hura

ez aintzakotzat bazterrok.



Hazpegi gabe dakusat

farol horiaren pean

gizon-ezpa itzal-talka

labana-ziraun artean.



Akaso kinka hartantxe

zast barrentzean zauria

etsi zuen bazuela

bere ordua konplia.



Soilik Jainkoak dakike

zer kasta gizon harena;

nik kantatzen dut izana

gordetzen duen izena.



Gauzen artean bada bat

inoiz damu ez duena

inork lurrean: ausarki

erakutsia kemena.



Kuraia beti da hobe,

ustea ez jo usteltzat;

harro doa milonga hau

Jacinto Chiclanarentzat.






Mila bederatziehun eta hogeita koska



Astroen gurpila ez da infinitua;

tigrea, berriz, itzultzen diren formetariko bat da,

baina gu, halabehar eta menturatik urrun,

denbora ahitu batera geunden ustez erbesteratuak,

denbora bat zeinean ezer ez baitaiteke gerta.

Unibertsoa, unibertso tragikoa, ez zegoen hemen

eta atzoetan bilatu behar ezinbestean;

nik hor nuen bilbatzen horma eta labanazkoa mitologia xume bat 

eta Ricardok bere ganaduzainetan pentsatzen zuen.

Ez genekien etorkizunak tximista gordetzen zuela,

ez genuen aurreikusi laidoa, sutea eta aliantzaren gau ikaragarria;

ezerk ez zigun esan argentinar historia abian jarriko zela karriketan zehar,

historia, sumindura, maitasuna,

jendetza itsaso halakoak, Córdobaren izena,

erreal eta sinetsezin denaren zaporea, izu-laborria eta loria.






Arrangura



Litekeen bekatu larriena

egina nauzu, baiki. Ez naiz izan

zoriontsu. Glaziar anker gisan

suntsi beza ahanzturak naizena.



Sortu ninduten bizitzaren jolas

arriskutsu eta ederrerako,

lur, ur, aire eta su zirimolaz.

Eta huts egin nik behialako



gurasoen xede hari. Emanik

artearen simetria-afanoi,

huskeria deritzet noski lanoi.

Alferrik haiengandik kemena nik.



Ezin uxatu. Itzal dut aldean

beti malurus izana lurrean.






Mugak (1960)



Sartaldea barrentzen duten kale

hauetako bat duket (zein ez dakit)

ibilia azkenez, axolagabe,

igartzeke, jopu natzaiolarik



ahal guztiz arautzaile den hari;

bizitza hau ehuntzen-desehuntzen,

itzal, amets, formak erazagutzen

dituen neurri isil zurrunari.



Denerako bada epea, tasa,

azken aldi, akabu, ahanztura,

nori diogu egin agur-pasa

ezjakin adioa zela hura?



Beira jada grisetik alde gauak,

itzal zorrotz batek mahai lausoan

ausaz hedatzen duen liburu bat

irakurtzeke dukegu geroan.



Bada Hegoan atari maizturik

hantxe hargin-lanezko bere txarro

eta tunekin, debeku dudanik

irudi baitu leku barik koadro.



Betiko itxi duzu ateren bat;

baduzu ispilu bat zain, alfer;

hautabide bidegurutzeak;

beilak, Jano aurpegi-laukoitz anker.



Bada zure oroitzen artean bat

erremedio gabe dena maizten;

ez zakuskike iturrira jaisten

eki xuri, ilargi horikarak.



Ez da itzuliko zure ahotsa

persiar-hitz txori-lorez ondura,

aurrean arrasti argi-arrosa,

saiatzean hitz-berritzen lilura.



Rodano atergaitz hura, lakua,

gaur gurtzen natzaion atzo guztia?

Kartagotzat duke bihar-etzia,

su eta gatz latindarrak galdua.



Alban entzuten dut afan biziko

txortxor bat badoazen jendetzena;

maitatu eta ahantzi nauena,

espazio, denbora, Borges kito.






Konjuratuak



Europaren erdian, konspiratzen ari dira.

Kontu hori 1291n gertatzen da.

Bildu direnak hainbat leinutatik datoz, hainbat erlijio profesatzen dituzte eta hainbat hizkuntzatan mintzo dira.

Zentzuzkoak izateko erabaki bitxia hartu dute.

Erabaki dute desberdintasunak ahantzi eta kidetasunak nabarmentzea.

Konfederazioko soldadu izan ziren eta gero mertzenario, pobreak baitziren eta gerraren aztura baitzuten eta ez baitziren ezjakin gizonaren ekintza guztiak direla berdin hutsalak.

Winkelried izan ziren, bularrean iltzatzen lantza etsaiak burkideek aurrera egin dezaten.

Zirujau bat dira, pastore bat edo prokuradore bat, baina halaber dira Parazeltso eta Amiel eta Jung eta Paul Klee.

Europaren erdian, Europako lur garaietan, haziz doa dorre bat arrazoiz eta fede irmoz egina.

Kantonamenduak hogeita bi dira orain. Genevakoa, azkena, nire aberrietariko bat da.

Bihar planeta osoa izango dira.

Litekeena da diodana ez izatea egiaz hala, ailedi profetiko gerta.






Hilartitz



Bagara heldu zaigun ahanztura.

Hauts elemental, gutaz ezaxola,

Adam gorria zena, hala nola

gizon hau den gaur eta bihar hura.



Bagara jada hobian bi datak,

hastea eta fina, egur-kaxa,

usteltze ezaina, bezti aratza,

herio-azturak eta hil-kantak.



Ez naiz zoro atxikitzen zaiona

bere izenaren hots xarmantari;

esker diot ez dakikeenari

izan nintzen izakiaren sona.



Zeruaren urdin soraio pean,

gogarte hau soleigarri barnean.






Xake



I



Bazterrean itun, jokalariok

pieza geldoen agintean. Aldi

joanean goizturik taulan ari

hertsiduran liskar kolore biok.



Barruan horra dirdai magikook

figurek: dorre homeriko, zaldi

arin, erregina zurt senarrari,

alfilok zeihar, oldarrez peoiok.



Jokalariak hortik lekutzean,

denborak guztiz suntsi ditzanean,

noski ez da amaitu erritua.



Sortaldean piztu zen gerra hau,

Lur guztia gaur gertaleku lau.

Halaber jokoa infinitua.





II



Errege leun, soslai alfil, anker huts

erregina, dorre zuzen, peoi tzar,

bidearen beltz-zuriz doaz ozar

gudu armatu horretara gertuz.



Ez jakin jokalariaren eskuz

zaiela esleitzen patua on-txar,

ez jakin nola doan hura, oldar,

zorrotz, beren nahimena ezeztuz.



Jokalaria preso da ber hala

(Omar-ena da esaldia) taula

batena, beltz gauak, egunak zuri.



Jainkoak jokalaria, hark pieza.

Zer Jainkoren Jainkok du pizten metxa

hauts, denbora, lo, saminez minduri?






Bi poema ingelesez



Beatriz Bibiloni Webster de Bullrich-i





I



Egunsenti ezdeusak hor nau topatu kale-kantoi jendez hustu batean; bizirik gainditu dut gaua.

Gauak olatu harro dira: urdin iluneko olatu gandor-astun, mukuru eginak zarama sakonen tonuez, gauza ezusteko eta desiragarriz.

Gauek badute aztura bat opari eta ukazio misteriotsuz, erdi laga, erdi gordez, poztasun hemisferio ilundunez. Gauek hala jokatzen dute, baiki.

ur-gorak, gau hartan, utzi ninduen ohiko izpi eta litsekin: zenbait lagun gorrotatu, berriketarako; musika ametsetarako; errauts mingotsen ke-lainoa. Nire bihotz goseak zertan erabili aurkitzen ez dien gauzak.

Olatu handiak zu ekarri zintuen.

Hitzak, zeinahi hitz, zure barrea; eta zu hain nagiro, hain tai gabe eder. Mintzatu ginen, eta ahantziak zuk hitzak.

Egun-urratzeak hor nau aurkitu neure hiriko kale jendez hustu batean.

Zure soslaia han urruntzen, zure izena osatzera datozen hotsak, zure algararen kriskitina: horra utzi dizkidazun jostailu gailenak.

Itzulikatzen ditut egunsentian, galtzen ditut, aurkitzen ditut; haien berri ematen diet egunsentiko txakur deslai urri eta izar deslai urriei.

Zure bizi ilun aberatsa…

Iritsi behar zaitut, nola edo hala; alde batera uzten ditut utzi dizkidazun jostailu gailenok, zure begirada ezkutua nahi dut, zure irribarre zinezkoa, zure ispilu hotzak dakien irribarre bakarti, burlati hori.





II



Zerekin zaitzaket atxiki?

Eskaintzen dizut kale argalik, ilunabar etsirik, aldiri zarpailetako ilargia.

Eskaintzen dizut luzaz ere luzaz ilargi bakartiari so egona den gizon baten mingostasuna. Eskaintzen dizkizut neure asaba zaharrak, neure gizon hilak, gizon biziek marmolean ohoratu dituzten mamuak: aitaren aita Buenos Aireseko mugaldean hila, bi bala haren biriketan barrena, bizardun eta hilik, bere soldaduek behi baten larruan bildua; amaren aitona hogeita lau urte doi hirurehun gizonen karga batean buru Perun, orain guztiak mamu zaldi desagertutan.

Eskaintzen dizut zernahi ere zolitasun dakarketen nire liburuek, zernahi ere gizontasun edo aldarte on nire bizitzak.

Eskaintzen dizut inoiz leial izan ez den gizon baten leialtasuna.

Eskaintzen dizut nolabait salbatu dudan neure muin hori: mami-mamiko bihotza, zeinak ez baitu egiten traturik hitzez, ez baitu trafikatzen ametsekin eta ukitu gabe uzten baitute pozak, zorigaitzek.

Eskaintzen dizut oroimeneko arrosa beilegia ilunabarrean ikusia, urteak lehenago zu jaio baino.

Eskaintzen dizut zeuri buruzko azalpenik, zeure gaineko teoriarik, zeuri buruzko berri zinezko eta ezustekorik.

Eman diezazuket neure bakardadea, neure iluntasuna, neure bihotzaren gosea; saiatzen ari naiz zure txera erosten ziurgabetasunarekin, arriskuarekin, porrotarekin.

